Príloha č. 2
k zákonu o prevencii závažných priemyselných havárií a o doplnení niektorých zákonov 

Kritériá pre zasielanie správ a informácií o závažných 
priemyselných haváriách ministerstvu 

	Písomná správa prevádzkovateľa a informácia príslušného orgánu podľa § 24 ods. 5  tohto zákona musí byť zaslaná aj ministerstvu v prípade každej závažnej priemyselnej havárie, ktorá 
a) spĺňa kritériá podľa bodu 1 tejto prílohy alebo
b) spôsobila aspoň jeden z následkov uvedených v bodoch 2 až 5 tejto prílohy.

1.	Požiar, výbuch alebo havarijný únik vybranej nebezpečnej látky v množstve najmenej 5 % z prahovej hodnoty uvedenej v stĺpci 2 tabuľky I alebo v stĺpci 2 tabuľky II prílohy č. 1 tohto  zákona.
2.	 Závažná havária, ktorá spôsobila aspoň jeden z týchto následkov:
a)	smrť osoby,
b)	zranenie najmenej šesť osôb na území podniku a ich hospitalizácia najmenej na 24 hodín,
c)	zranenie aspoň jednej osoby mimo územia podniku a jej hospitalizácia najmenej na 24 hodín,
d)	poškodenie aspoň jedného obydlia mimo územia podniku, ktoré sa následkom havárie stalo neobývateľným,
e)	nutnosť evakuácie alebo ukrytia osôb na čas dlhší ako dve hodiny, ak celkový súčin (počet osôb x hodiny) činí najmenej 500,
f)	prerušenie dodávky pitnej vody, elektrickej energie, plynu alebo telefonického spojenia na čas dlhší ako dve hodiny, ak celkový súčin (počet osôb x hodiny) činí najmenej 1000.

3. Bezprostredné poškodenie životného prostredia spôsobom uvedeným v písmenách a) až c):
a)	trvalé alebo dlhotrvajúce poškodenie suchozemských stanovíšť (habitatov) chránených druhov,1) ako aj chránených území podľa osobitných predpisov2) o rozlohe najmenej
1.	0,5 ha v prípade súvislých stanovíšť (habitatov) alebo chránených území,
2.	10 ha v prípade rozptýlených stanovíšť (habitatov) vrátane poľnohospodárskej pôdy;
b)	závažné alebo trvalé poškodenie sladkovodných stanovíšť (habitatov) o rozlohe najmenej
1.	10 km rieky alebo kanálu,
2.	1 ha jazera, rybníka alebo vodnej nádrže;
c)	závažné poškodenie alebo znečistenie vodonosnej vrstvy (kolektora) alebo podzemnej vody o rozlohe najmenej 1 ha.

4. Škoda na majetku
a)	na území podniku  najmenej 90 mil. Sk,
b)	mimo územia podniku najmenej 22,5 mil. Sk.

5. Každá závažná havária s cezhraničnými účinkami na územie iného štátu.